A BIZOTTSÁG JELENTÉSE A TANÁCSNAK Kilencedik jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről a 2012. január 1-jétől december 31-ig tartó időszakra vonatkozóan /* COM/2013/0299 final */





A BIZOTTSÁG JELENTÉSE A TANÁCSNAK Kilencedik jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről a 2012. január 1-jétől december 31-ig tartó időszakra vonatkozóan BEVEZETÉS A csatlakozási okmány 10. jegyzőkönyvének 2. cikke szerinti rendszerről szóló 866/2004/EK tanácsi rendelet[1] (a továbbiakban: a zöld vonalról szóló rendelet) 2004. május 1-jén lépett hatályba. A rendelet meghatározza azokat a feltételeket, amelyek mellett az uniós jog rendelkezéseit alkalmazni kell a személyeknek, áruknak és szolgáltatásoknak azon határvonalon keresztül történő mozgására, amely a Ciprusi Köztársaság területén a Ciprusi Köztársaság kormányának tényleges ellenőrzésén kívül eső területek és az annak tényleges ellenőrzése alatt álló területek között húzódik. E szabályok eredményes működésének biztosítása érdekében alkalmazási körüket kiterjesztették a Ciprusi Köztársaság kormányának tényleges ellenőrzése alatt álló területek, illetve az Egyesült Királyság keleti támaszponti területe (a továbbiakban: keleti támaszponti terület) között húzódó vonalra[2]. Ez a jelentés a 2012. január 1 – december 31. közötti időszakot fedi le. A jelentéstételi időszakban a Bizottság nem javasolt semmilyen változtatást a zöld vonalról szóló rendeletre vonatkozóan, és a végrehajtási szabályokat sem módosította. A Bizottság a rendelet végrehajtásával kapcsolatban továbbra is építő jellegű párbeszédet folytat a Ciprusi Köztársaság illetékes hatóságaival és a keleti támaszponti terület igazgatási szerveivel. 1. SZEMÉLYEK ÁTKELÉSE 1.1. Az engedélyezett átkelőhelyeken való átkelés A rendelet szilárd jogi keretet biztosít a zöld vonalat az engedélyezett átkelőhelyeken átlépő ciprusi állampolgárok, más uniós polgárok és harmadik országok állampolgárainak szabad mozgásához. Az átkelő ciprusi görögök és ciprusi törökök száma 2012-ben a korábbi évekhez képest láthatóan csökkent. A Ciprusi Köztársaságtól származó adatok szerint a jelentéstételi időszak során 481 732 (előző évben 621 406) ciprusi görög személy 154 778 járművel (előző évben 210 877) lépett át a kormány ellenőrzése alatt álló területekről Ciprus északi részére, és 850 362 (előző évben 937 789) ciprusi török 280 358 (előző évben 348 225) járművel utazott Ciprus északi részéről a kormány ellenőrzése alatt álló területekre[3]. A zöld vonalat átlépő nem ciprusi uniós polgárok és harmadik országbeli állampolgárok száma is jelentősen csökkent. A Ciprusi Köztársaság rendőrsége (a továbbiakban: CYPOL) adatai szerint a jelentéstételi időszak alatt további 530 014 alkalommal lépték át a határt nem ciprusi uniós polgárok és harmadik országok állampolgárai (korábban ez a szám 634 218 volt). A nem ciprusiak (elsősorban turisták) túlnyomó többsége továbbra is a Ledra utcai gyalogos határátkelőhelyen kelt át, ez a határátlépések 67 %-át (354 713) teszi ki. A ciprusi török közösség által gyűjtött adatok ugyanilyen csökkenő tendenciát mutatnak a határátlépések számát illetően: 658 117 ciprusi görög 233 682 járművel lépett át a kormány ellenőrzése alatt álló területekről Ciprus északi részére, illetve 1 398 866 ciprusi török 516 852 járművel kelt át a másik irányba. Ezenfelül 1 107 672 nem ciprusi külföldi állampolgár lépett át a kormány ellenőrzése alatt álló területekről Ciprus északi részére. A CYPOL itt idézett számadatai ugyanakkor nem tartalmaznak adatokat a Ciprus északi részéről a keleti támaszponti területre Pergamos és Strovilia átkelőhelyen belépő személyekre és járművekre vonatkozóan[4]. E két átkelőhely vonatkozásában a keleti támaszponti terület igazgatási szervei nem vezetnek részletes statisztikai nyilvántartást. Mindazonáltal az igazgatási szervek ciprusi török forrásokon alapuló becslései szerint 48 807 (előző évben 84 407) ciprusi görög lépett át Ciprus északi részére és 315 683 (előző évben 450 408) ciprusi török lépett át a kormány ellenőrzése alatt álló területekre, míg mindkét irányban, a keleti támaszponti területen található átkelőhelyeken keresztül 84 801 nem ciprusi uniós polgár és harmadik ország állampolgára lépett át. A CYPOL közvetlenül az átkelőhelyeken dolgozó állományának létszáma a 2011. évi 77 főről 2012-ben 80 főre emelkedett. Az átkelések túlnyomó része zökkenőmentesen zajlott, azonban a jelentéstételi időszak alatt incidensekről is beszámoltak, amelyek aggodalomra adnak okot a ciprusi török közösségben. Az Agios Dometios átkelőhelyen 2012 márciusában újra megállították azt a ciprusi török buszt, amelynek uniós turistákkal a fedélzetén nem engedélyezték az átkelést az előző jelentéstételi időszakban, most pedig Kyréniában tartózkodó brit állampolgárokat szállított Larnakába. A busz rendelkezett a Ciprusi Köztársaság által kibocsátott forgalmi engedéllyel, a buszvezető pedig hivatásos járművezetői engedéllyel. A Ciprusi Köztársaság hatóságai azonban utazásszervezői engedélyt is kértek. A Bizottság tájékoztatta a Ciprusi Köztársaság hatóságait, hogy nem szükséges és nem is helyénvaló ilyen engedély bemutatását kérni olyan busztársaságtól, amely az uniós vívmányok hatálya alá nem tartozó területeken van bejegyezve. A kérdés rendezésére eddig nem került sor. A Bizottság 2012 elején arról értesült, hogy az átkelőhelyeken megváltozott a gyakorlat a ciprusi török állampolgárok harmadik országból származó házastársainak vezetői engedélyére vonatkozó követelményeket illetően, az ilyen házastársak ugyanis többé nem vezethetnek járművet a Ciprusi Köztársaságban, amennyiben nem tartják maguknál a származási országukban kibocsátott vezetői engedélyüket. A Bizottság felvetette a problémát a Ciprusi Köztársaság hatóságainál, hogy megvizsgálja, történt-e politikai változás e tekintetben, mivel azt a zöld vonalról szóló rendelet értelmében be kellene jelenteni a Bizottságnak[5]. A Bizottság továbbá azt is megjegyezte, hogy a jelentéstételi időszak alatt a Ciprusi Köztársaság hatóságai szóbeli jegyzéket bocsátottak ki, amelyben megismétlik a hivatalos, Ciprusra való belépési és onnan való kilépési pontokra vonatkozó álláspontjukat, amely a Bizottság véleménye szerint nem tükrözte pontosan a zöld vonalról szóló rendelet tartalmát. A Bizottság – amint azt már számos alkalommal kijelentette – nagy jelentőséget tulajdonít az uniós polgárok és családtagjaik zöld vonalon keresztüli szabad mozgásának. 1.2. A zöld vonalon keresztüli illegális migráció és a menekültügy A CYPOL 2012-re vonatkozó adatai szerint a zöld vonalon keresztüli, Ciprus északi részéről a kormány ellenőrzése alatt álló területekre irányuló illegális migráció kismértékben csökkent. 2011-ben 1265 (előző évben 1311) illegális migránst tartóztattak fel a kormány ellenőrzése alatt álló területeken[6], 19 (előző évben 1) illegális migráns lépett be közvetlenül a kormány ellenőrzése alatt álló területekre és 13 (előző évben 8) személy lépett be a keleti támaszponti területen keresztül, a feltartóztatott illegális migránsok száma így összesen 1297 (előző évben 1330) volt. Ennek a CYPOL szerint valószínűleg az az oka, hogy a ciprusi gazdasági válság miatt romlottak a foglalkoztatási kilátások, ugyanakkor a személyi állomány és a járőrözések száma a CYPOL 2012–2015 közötti időszakra szóló, az illegális migráció elleni új stratégiai tervének megfelelően emelkedett. A feltartóztatott illegális migránsok többsége Szíria, Irán és Grúzia állampolgára volt (VI. melléklet). Az illegális migránsok feltartóztatására rendszerint a zöld vonalnál történő ellenőrzések során és a repülőtereken kerül sor, amikor e személyek megkísérlik elhagyni Ciprus területét. Harmadik országok nemzetközi védelmet kérő állampolgárainak azonosítása rendszerint a rendőrállomásokon történik, amikor e személyek menedékjogért folyamodnak. 1 265 illegális migránsból 542 személy (42,8 %) kért menedékjogot a Ciprusi Köztársaságban. A jelentéstételi időszakban jelentősen emelkedett a menedékjogot kérő szíriai állampolgárok száma. A CYPOL az illegális migránsok kormány ellenőrzése alatt álló területekre való belépésének útvonalát az előző évekhez hasonlóan ugyanazon kritériumok, azaz főként dokumentumok (személyazonosító igazolvány, útlevél, vízumok, az útlevelekben található, Törökországtól származó be- és kiléptetőbélyegző-lenyomatok vagy az „Észak-ciprusi Török Köztársaság” által kiadott „vízum” vagy „tartózkodási engedély”, egyéb igazoló dokumentumok, például vezetői engedély, a migránsok nyilatkozatai, ugyanakkor egyéb bizonyítékok, például személyazonosító dokumentumok hiánya, török bankjegyek) alapján elemezte. Az illegális migránsok többsége a kormány ellenőrzése alatt álló területekre Törökországon és Ciprus északi részén keresztül érkezik. A ciprusi török közösségtől kapott információk szerint Ciprus északi részén 41 illegális migránst, köztük 39 szíriait tartóztattak fel. A különböző belépési pontokon 2072 fő belépését utasították el Ciprus északi részére[7]. A tárgyalt időszak alatt 741 személyt „toloncoltak ki” Ciprus északi részéről[8]. A Ciprusi Köztársaság és a ciprusi török közösség között rendőrségi és bevándorlási ügyekben nincs közvetlen együttműködés. A két fél azonban rendszeres találkozókon vesz részt a bűnözéssel és bűnügyekkel foglalkozó, mindkét közösséget magában foglaló és az ENSZ égisze alatt működő szakmai bizottság keretében[9]. E szakmai bizottság kiterjesztéseként a két közösség információk megosztására és közös kezdeményezésekre irányuló mechanizmust hozott létre, nevezetesen egy heti hat napos szolgálatot nyújtó közös kommunikációs irodát (Joint Communications Room), ahol az UNFICYP (az ENSZ ciprusi békefenntartói erőinek) rendőrsége folyamatosan jelen van. Mindkét fél hajlandóságot mutatott arra, hogy e mechanizmusok révén javítsa az illetékes rendőri erők közötti kommunikációt és együttműködést, valamint információcserével segítsék egymást az emberrablási, a feltartóztatott személyek, illegális kábítószerek és lopott vagyontárgyak ügyében[10]. A CYPOL az egyéb releváns kormányhivatalokkal és a keleti támaszponti terület igazgatási szerveivel folytatott együttműködést nagyon jónak nevezte. Az Egyesült Királyság keleti támaszponti területe Összességében véve a vizsgált időszak alatt csökkent a keleti támaszponti területen keresztüli illegális migráció. A keleti támaszponti terület tisztviselői szerint továbbra is kitűnő a Ciprusi Köztársaság és a terület vámügyi és bevándorlási osztálya közötti együttműködés. A jelentéstételi időszak alatt 1 014 személy nem léphette át a zöld vonalat, ezek többsége Ciprus északi részén élő török állampolgár volt. A többi külföldi Iránból, Oroszországból és Izraelből származó turista volt, akik Ciprus északi részén keresztül érkeztek. Ezeket a személyeket a Nicosiában lévő Agios Dometios átkelőhöz irányították, hogy eleget tegyenek a Ciprusi Köztársaságra vonatkozó beutazási feltételeknek[11]. Összesen 13 illegális migránst tartóztattak fel a keleti támaszponti területen belül[12], akik közül öten jogszerűen léptek be a kormány ellenőrzése alatt álló területekre, ám vízumuk lejártát követően is ott maradtak. A fennmaradó 8 személy Ciprus északi részére érkezett, és jogellenesen lépte át a zöld vonalat. A keleti támaszponti területen öt segítőt[13] is letartóztattak. Az illegális migráció megelőzése érdekében az átkelőhelyek területén kívül a keleti támaszponti terület rendőrsége rendszertelen időközönként kockázatalapú, hírszerzési információkon alapuló járőrözést végez. E járőrözést a terület vámhatósága által folytatott járőrözés és katonai eszközök egészítik ki. A (részben a keleti támaszponti területen, részben Ciprus északi részén fekvő) Pergamos faluban vagy közelében számos „nem engedélyezett átkelőhely” van, amelyeket helyi lakosok és gazdálkodók még mindig használnak. Ezek ellenőrzése különösen nehéz. Mint azt a zöld vonalra vonatkozó korábbi jelentésekben már jeleztük, ezek a „nem engedélyezett átkelőhelyek” továbbra is aggodalomra adnak okot, és a kérdést haladéktalanul rendezni kellene. A Bizottság felvetette a keleti támaszponti terület igazgatási szerveinél a „nem engedélyezett átkelőhelyek” ügyét, és felkérte a terület tisztviselőit, hogy a 2003. évi csatlakozási okmány 3. jegyzőkönyvének 5. cikke (2) bekezdésében szereplő előírásoknak megfelelően találjanak megoldást[14]. A keleti támaszponti terület igazgatási szervei jelezték, hogy a kérdés rendezése érdekében jelenleg különböző lehetőségek végrehajtását vizsgálják. 2. ÁRUK ÁTHALADÁSA 2.1. A kereskedelem értéke Az 1480/2004/EK bizottsági rendelet[15] 8. cikke szerint a Ciprusi Török Kereskedelmi Kamara (a továbbiakban: CTKK) és a Ciprusi Köztársaság hatóságai egyaránt havonta jelentést tettek azon áruk típusáról, mennyiségéről és értékéről, amelyekre kísérőokmányokat állítottak ki. Mindkét jelentés kiterjed azokra az árukra, amelyek a keleti támaszponti terület igazgatási szerveinek fennhatósága alá tartozó Pergamos és Strovilia átkelőhelyeken keresztül jutottak a kormány ellenőrzése alatt álló területekre. A CTKK jelentései szerint 9 584 410 EUR-t tett ki azon áruk teljes értéke, amelyekre 2012-ben kísérőokmányokat állítottak ki, míg a ténylegesen forgalomba hozott áruk értéke 8 945 347 EUR volt[16]. A zöld vonalon áthaladó kereskedelem 2012-ben harmadára csökkent a 2011-es szinthez képest. Ez a jelentős csökkenés azzal magyarázható, hogy 2012 márciusában leállt a Ciprus északi részéről a kormány ellenőrzése alatt álló területekre történő villamosenergia-értékesítés, amely különleges körülmények eredményeként jött létre. 2012-ben a villamosenergia-értékesítés 4 748 884 EUR-t tett ki (a kereskedelem 53 %-a), ami – még ha alacsonyabb is volt, mint 2011-ben – hatást gyakorolt a zöld vonalon áthaladó kereskedelemre 2012-ben. A CTKK jelentései szerint a villamos energia értékesítésének figyelembevétele nélkül 4 835 528 EUR-t tett ki azon áruk teljes értéke, amelyekre kísérőokmányokat állítottak ki, míg a ténylegesen forgalomba hozott áruk értéke 4 196 465 EUR volt. Ezek az adatok azt mutatják, hogy 2011-hez képest jelentősen, 22 %-kal csökkent a zöld vonalon áthaladó rendszeres kereskedelem. A Ciprusi Köztársaság hatóságai által benyújtott jelentések szerint a zöld vonalat ténylegesen átlépő áruk kereskedelmi összértéke a villamos energiával együtt 303 %-kal, 8 788 890 EUR-ra csökkent. A zöld vonalat átlépő áruk kereskedelmi összértéke (a villamosenergia-értékesítések nélkül) jelentős mértékben, a 2011. évi 4 827 454 EUR-ról 17 %-kal 4 040 018 EUR-ra csökkent. Ennek oka elsősorban a rézhulladék, az építőanyagok és a friss hal kereskedelmének visszaesése, amely a gazdasági válsággal magyarázható (az építkezések szinte leálltak, és éttermek zártak be). A kereskedelem átfogó csökkenése a két közösség közötti gazdasági egymásrautaltság csökkenését is jelezheti. Noha nem tartozik a zöld vonalról szóló rendelet hatálya alá, a Ciprusi Kereskedelmi és Iparkamarától származó számadatok szerint a kormány ellenőrzése alatt álló területekről Ciprus északi részére irányuló kereskedelem mintegy 50 %-kal, a 2011. évi 2 272 493 EUR-ról 2012-ben 1 014 067 EUR-ra csökkent. A kormány ellenőrzése alatt álló területekről Ciprus északi részére irányuló kereskedelem 2011-ben a korábbi évektől eltérően nagy volt, amelynek oka, hogy egy uniós finanszírozású projekt részeként elektromos berendezéseket vásároltak. A kormány ellenőrzése alatt álló területekről Ciprus északi részére irányuló kereskedelem mértéke az ellentétes irányú kereskedelem 11,3 %-át teszi ki (2011-ben 7,85 %). Amennyiben a zöld vonalat átlépő kereskedelmet a villamos energia értékesítése nélkül vesszük figyelembe, akkor a kormány által ellenőrzött területekről Ciprus északi részére irányuló kereskedelem az ellenkező irányba történő kereskedelem 24 %-át képviseli (2011-ben 46 %). A ciprusi török közösség továbbra is olyan kereskedelmi rendszert alkalmaz, amely elvileg „tükrözi” a zöld vonalról szóló rendeletben foglalt korlátozásokat. Ezt a rendszert azonban nem mindig alkalmazzák következetesen, ami megnehezíti a fenntartható kereskedelmi kapcsolatok kialakítását. A ciprusi török közösség nyíltan elismerte, hogy ennek fő oka a helyi vállalkozások védelme. 2.2. Árutípusok 2012-ben a villamos energia után a műanyagtermékek voltak a legfőbb forgalmazott árucikkek, amelyeket az építőanyagok/kőtermékek és az élőhal követett[17]. A jelentéstételi időszak alatt új termékeket vezettek be – például maracuja (passiógyümölcs), zeller, cékla, valamint optikai kábel –, de ezek csekély hatást gyakoroltak a kereskedelemre[18]. A szóban forgó jelentéstételi időszak során a zöld vonalon áthaladó kereskedelem egésze szigeten belüli kereskedelem volt, és más uniós tagállamba vagy harmadik országba irányuló exportot nem regisztráltak. 2.3. Szabálytalanságok A jelentéstételi időszak során nem jelentettek szabálytalanságokat. 2.4. Az áruk mozgására vonatkozó akadályok és nehézségek A zöld vonalon áthaladó kereskedelem továbbra sem akadálymentes, amit a kereskedelem 22 %-os csökkenése is mutat. Amint az a korábbi jelentésekben is szerepelt, a kormány ellenőrzése alatt álló területekre belépő ciprusi török teherautók problémáját még mindig nem sikerült kielégítően megoldani. A Bizottság álláspontja szerint a ciprusi török haszongépjárművek forgalmának megkönnyítése hozzájárulna a ciprusi török közösség gazdasági fejlődéséhez. A probléma megoldása érdekében a Bizottság szolgálatai 2012 elején szakmai tárgyalásokat kezdtek a Ciprusi Köztársaság illetékes hatóságaival, hogy többek között a biztonságos közúti közlekedéssel kapcsolatos aggodalmak eloszlatására életképes intézkedéseket találjanak. Annak ellenére, hogy ezen aggodalmak eloszlatása érdekében a Bizottság konkrét javaslatokat tett arányosabb eszközök, így például közúti ellenőrzések alkalmazására, semmilyen előrehaladásról nem lehet beszámolni. Következésképpen a 7,5 tonnát meghaladó súlyú ciprusi török haszongépjárművek csak akkor léphetik át a zöld vonalat, ha rendelkeznek a Ciprusi Köztársaság által kibocsátott okmányokkal. A Ciprusi Köztársaság hatóságai arról tájékoztatták a Bizottságot, hogy rendelkezéseket léptettek életbe annak érdekében, hogy a ciprusi törökök számára megkönnyítsék a hivatásos járművezetői engedélyekhez és a forgalmi engedélyekhez való hozzájutást. A Bizottság 2012 augusztusában arról értesült, hogy a Ciprusi Köztársaság Egészségügyi Minisztériuma által végzendő további peszticid-ellenőrzések érdekében egy átkelőhelyen megállítottak és karanténba akartak helyezni egy 180 tonnás burgonyaszállítmányt annak ellenére, hogy a szállítmány rendelkezett az előírt, független szakértő által kibocsátott uniós növény-egészségügyi bizonyítványokkal. Az ügy az uniós szakértő, a Bizottság és a CTKK közbenjárására megoldódott. 2011-hez hasonlóan 2012-ben is felmerültek problémák az élelmiszerekkel és különösen a feldolgozott élelmiszerekkel kapcsolatban. A Ciprusi Köztársaság hatóságai az egészségügyi hatóságok által a Ciprus északi részén alkalmazott gyártási eljárásra vonatkozóan felvetett aggályok miatt nem engednek át feldolgozott élelmiszertermékeket. A Bizottság arról tájékoztatta a Ciprusi Köztársaság hatóságait, hogy további elemzések céljából vehetnek mintákat, azonban nem indokolt megakadályozniuk az összes feldolgozott élelmiszertermék áthaladását a zöld vonalon. A feldolgozott élelmiszertermékek áthaladásának engedélyezése mostanáig még nem történt meg. Az előző évekhez hasonlóan a ciprusi török kereskedők továbbra is arról számoltak be, hogy amikor termékeiket a kormány ellenőrzése alatt álló területek üzleteinek polcaira szeretnék eljuttatni, illetve ha e területeken áruikat és szolgáltatásaikat kívánják reklámozni, nehézségekkel szembesülnek, ami akadályozza a kereskedelmet. E nehézségek valószínűleg azt tükrözik, hogy a ciprusi görögök széles köre vonakodik ciprusi török márkajelzésű termékeket vásárolni, és ez a kereskedelmet gátló akadályt jelent. Ezenfelül megemlítették, hogy mindkét közösség kereskedői sok adminisztratív akadállyal szembesülnek, amikor a másik közösséggel szeretnének üzleti kapcsolatba lépni. Lehetővé kell tenni, hogy mindkét oldal gazdasági szereplői szabadon, üzleti igényeik alapján, mindenféle nyomásgyakorlás nélkül alakíthassanak ki kereskedelmi kapcsolatokat. 2.5. Árucsempészet A zöld vonalon keresztüli árucsempészet mértéke 2012-ben a 2011-es szinten maradt. A Ciprusi Köztársaság hatóságai 1305 esetben foglaltak le csempészárut (előző évben 1538 esetben). A keleti támaszponti területen 218 esetben foglaltak le csempészárut a Pergamos és Strovilia elnevezésű hivatalos átkelőhelyeken. A zöld vonalon keresztüli árucsempészet azonban még mindig elterjedt, ami azt tükrözi, hogy a zöld vonal – földrajzi mintájából adódóan – teljes hossza mentén könnyen teret ad az illegális tevékenységeknek. A zöld vonal mentén a szezonális problémák kezelése – különösen pl. vadak/vadmadarak vagy petárdák a kormány ellenőrzése alatt álló területre (a keleti támaszponti területen keresztül is) történő szállításának megakadályozása – érdekében ellenőrzési műveleteket folytatnak. A lefoglalt áruk között elsősorban cigaretta és dohányáru, állati és tejtermékek, valamint hamisított kézitáska és textiláru fordult elő. A körzeti bíróságokon csempészet miatt indított büntetőeljárások száma 2010-ben kilenc volt, 2011-ben és 2012-ben pedig egy sem. A bejelentett esetek nagy részében jogi eljárások indítása helyett pénzbírságot róttak ki. A csempészárut nagyrészt engedélyezett átkelőhelyeken fedezték fel, de Pyla, a keleti támaszponti terület, Potamia és a Zodia közelében levő ütközőzóna körül is. Ami az ütközőzónában található Pyla falu ciprusi török lakosságának hagyományos ellátását illeti (a zöld vonalról szóló rendelet 4. cikkének (10) bekezdése), az építőanyag, hal, cigaretta stb. mennyiségét a keleti támaszponti terület igazgatási szervei ellenőrzik és tartják nyilván. A keleti támaszponti területen jelentős emelkedést észleltek a sodorni való dohány mennyiségét illetően, amely valószínűleg meghaladja a keresletet. A terület jelezte, hogy szándékában áll felvetni a kérdést a Pylában élő ciprusi török közösségben. 2.6. A kereskedelem megkönnyítése A Bizottság továbbra is igyekszik elősegíteni a zöld vonalon keresztüli kereskedelmet. Így 2011-ben megszüntette az arra vonatkozó kötelezettséget, hogy a zöld vonalon keresztül forgalmazott burgonyát közvetlenül minősített vetőburgonyából kell termeszteni. 2012-ben nem kereskedtek közvetlenül minősített vetőburgonyából termesztett burgonyával; az első szállítmányt 2013 elején értékesítették. A CTKK azt is kiemelte, hogy közérdek a kereskedelmi tilalom feloldása valamennyi élő állatra és állati termékre vonatkozóan, amennyiben ezek a termékek megfelelnek az uniós szabályoknak és rendeleteknek. A CTKK különösen a tenyésztett halak és nem emberi fogyasztásra szánt tejsavó kereskedelmének rövid időn belül történő elindításában lenne érdekelt. A Bizottság jelenleg vizsgálja e kérelmeket. A Ciprusi Köztársaság ismételten kifejezte, hajlandó tanulmányozni annak lehetőségét, hogy kibővítse a kormány által ellenőrzött területekre átszállítható termékek listáját. A Bizottság továbbra is aggályát fejezte ki a Ciprusi Köztársaság számára az áruknak a kormány ellenőrzése alatt álló területekről a Limnitis átkelőhelyen keresztül Ciprus északi részére és onnan vissza a kormány ellenőrzése alatt álló területekre történő mozgását illetően. Mivel az áruk és személyek zöld vonalon keresztüli mozgását szabályozó jogi eszköz kizárólag a zöld vonalról szóló rendelet, a Bizottság módosítást készít a rendelethez, hogy ezt a gyakorlatot összhangba hozza az uniós joggal. Az összes érintett féllel történt sikeres egyeztetéseket követően ez a kérdés a fent említett javaslat előterjesztésével hamarosan megoldódik. [A Bizottság 2013. május 13-án terjesztette elő a javaslatot.] 3. KÖVETKEZTETÉSEK Amint azt a korábbi jelentésekben megállapítottuk, a zöld vonal engedélyezett átkelőhelyeknél történő ellenőrzése kielégítő. Úgy tűnik, hogy a jelentéstételi időszak alatt a feltartóztatott illegális migránsok száma megerősíti a csökkenő tendenciát, ám a harmadik országbeli állampolgárok illegális határátlépése továbbra is aggodalomra ad okot. A Bizottság úgy ítéli meg, hogy jelentősen hozzájárulna az illegális migráció és a csempészet visszaszorításához, ha a Ciprusi Köztársaság és a keleti támaszponti terület igazgatási szervei tovább erősítenék a határvonal általuk ellátott felügyeletét az átkelőhelyek közötti szakaszokon. A Bizottság továbbá felkéri a keleti támaszponti terület igazgatási szerveit, hogy találjanak tartós megoldást a „nem engedélyezett” átkelőhelyek problémájára. A Bizottságot nyugtalanítja az a néhány incidens, amely 2012 elején történt az átkelőhelyeken, és folyamatosan kapcsolatban lesz a Ciprusi Köztársaság hatóságaival azon fejleményeket illetően, amelyek politikai változásokra utalhatnak. A zöld vonalon áthaladó kereskedelem 2012-ben harmadára csökkent a 2011-es szinthez képest. Ez a jelentős csökkenés azzal magyarázható, hogy 2012 márciusában leállt a Ciprus északi részéről a kormány ellenőrzése alatt álló területekre történő villamosenergia-értékesítés, amelyről 2011 júliusában állapodtak meg. A villamosenergia-értékesítés figyelembevétele nélkül a zöld vonalon történő rendszeres kereskedelem jelentősen, a zöld vonalról szóló rendelet 2004. évi hatálybalépése óta egymást követően negyedszer csökkent (17 %-kal, a 2011-es 4 827 454 EUR-ról 4 040 018 EUR-ra), részben a gazdasági recesszió miatt. A legfőbb forgalmazott termékek a villamos energia mellett a következők voltak: műanyagtermékek, építőanyagok és kőtermékek, friss hal. A zöld vonalon keresztül bonyolított kereskedelem mértéke összességében továbbra is alacsony, részben maga a rendelet korlátozott alkalmazási köre következtében. A jelentéstételi időszakban a kereskedelmet továbbra is akadályok hátráltatták. A ciprusi török haszongépjárművek – különösen a 7,5 tonnát meghaladó súlyú teherautók és autóbuszok – csak akkor közlekedhetnek szabadon az egész szigeten, amennyiben a hivatásos gépjárművezetői engedélyeket és a forgalmi engedélyeket a kormány ellenőrzése alatt álló területeken szerezték be. A Bizottság szolgálatai szakmai tárgyalásokat kezdtek a Ciprusi Köztársaság illetékes hatóságaival annak érdekében, hogy életképes megoldást találjanak erre a problémára. A jelenlegi szakaszban azonban semmilyen előrehaladásról nem lehet beszámolni. Egyelőre a 2.4. pontban ismertetett egyéb nehézségekkel kapcsolatban sem lehet további eredményekről jelentést tenni. Úgy tűnik, hogy a zöld vonalon keresztüli árucsempészet csökkent ugyan, de még mindig igen elterjedt. Az áruk mozgása – a kormány ellenőrzése alá tartozó területekről a Limnitis átkelőhelyen keresztül Ciprus északi részére és onnan vissza a kormány ellenőrzése alá tartozó területekre – nincs összhangban az uniós jogszabályokkal, és szükségessé teszi a zöld vonalról szóló rendelet módosítását. A módosítás jelenleg elfogadás alatt áll. Összességében a zöld vonalról szóló rendelet továbbra is megfelelő alapot biztosít a Ciprusi Köztársaság kormányának ellenőrzése alatt álló területek vonatkozásában a személyek és áruk be- és kilépésének lehetővé tételére. A Bizottságot azonban aggasztja a személyek átkelésének számát és a kereskedelem nagyságrendjét illetően tapasztalt csökkenés, amely összefügg a gazdasági válsággal, viszont a két közösség közötti gazdasági egymásrautaltság csökkenését is jelezheti. Mindezekkel együtt a Bizottság a Ciprusi Köztársasággal folytatott hatékony együttműködésre támaszkodik a 866/2004/EK tanácsi rendelet hatékony végrehajtása érdekében. A Bizottság továbbra is figyelemmel kíséri a rendelet végrehajtását. [1] HL L 161., 2004.4.30., 128. o. A legutóbb az 587/2008/EK tanácsi rendelettel (HL L 163., 2008.6.24., 1. o.) módosított rendelet, közismert nevén: a zöld vonalról szóló rendelet. [2] Lásd a zöld vonalról szóló rendelet 3. preambulumbekezdését. [3] A Ciprusi Köztársaság hatóságai nem tartják nyilván a ciprusi görögök visszatérését a kormány ellenőrzése alatt álló területekre, illetve a ciprusi törökök visszatérését Ciprus északi részére (lásd a VII. mellékletet). [4] A zöld vonalról szóló rendelet e forgalom vonatkozásában nem tartalmaz jelentéstételi kötelezettséget. [5] A zöld vonalról szóló rendelet 10. cikke. [6] A számadat nem tartalmazza azon személyek számát, akiknek tilos a zöld vonalon történő áthaladás, mivel a Ciprusi Köztársaság ezekről nem vezet hivatalos statisztikát. A CYPOL becslései szerint azonban 2012-ben körülbelül 2500 személytől tagadták meg a kormány ellenőrzése alatt álló területekre történő belépést. [7] Törökország: 807, Szíria: 438, Türkmenisztán: 117, Irak: 83, Pakisztán: 69. [8] Törökország: 318, Pakisztán: 93, Moldova: 71, Türkmenisztán: 65, Szíria: 46. [9] A bizottság egyike annak a hét szakosodott bizottságnak, amelyet bizalomépítő intézkedésként az ENSZ támogatásával hoztak létre a két közösség között, és amely a két ciprusi vezető között 2008. május 21-én létrejött megállapodás közvetlen eredménye. [10] Az ENSZ-főtitkár 2013. január 7-i jelentése az ENSZ Cipruson folytatott műveleteiről. [11] többek között Törökország: 478, Irán: 40, Oroszország: 40, Izrael: 34. [12] Üzbegisztán: 3, Irak: 2, India: 2, Irán: 1, Egyiptom: 1, Moldova: 1, Srí Lanka: 1, Kína: 1, Vietnam: 1. [13] Ciprusi görög: 4, Irán: 1 [14] HL L 236., 2003.9.23., 940. o. [15] A Bizottság 2004. augusztus 10-i 1480/2004/EK rendelete (HL L 272., 2004.8.20., 3. o). [16] Lásd e jelentés I., II., és III. mellékletét. [17] Lásd e jelentés IV. mellékletét. [18] Az új termékek a zöld vonalon áthaladó teljes kereskedelem 0,26 %-át tették ki.